《赠陈和叔》
清代·沈彤

大鹏负青天，斥鴳笑不置。饥骥驰千里，驽骀饱还忮。

吾友湖海豪，自少怀远志。读书鄙训诂，往往通大义。

论史尤纵横，卓识拔前帜。愁绝《梁父吟》，管乐常儗议。

高才肯折节，傲骨取时忌。长安初同徵，嗜好与俗异。

西山赋崔嵬，南国空返辔。只今还落拓，游览颇恣肆。

跌荡公卿间，不合辄掉臂。男儿志垂名，区区那足计。

寂寞勤著书，岂为覆瓿事。何代无英雄，穷达等游戏。

作者简介：（1688—1752）江苏吴江人，字冠云，号果堂。诸生。乾隆初，举鸿博不遇。因与修《三礼》及《一统志》，授九品官，以亲老辞归。自少以穷经为事，尤精《三礼》，所著《果堂集》，多说经之文，言《周礼》典制最精。兼通医学。另有《周官禄田考》、《仪礼小疏》、《春秋左氏传小疏》、《保甲论》、《气穴考略》等。